Lihtne on rääkida inimesega, kes ei tee pakkumisest silmakirjalikku kassi-hiire mängu. Ta ei mõelnud, et oleks kaval jätta muljet, et las ma võtan mõtteaja kolmeks nädalaks." Aga seesama Ingridi otsekohene olemine on ilmselt ka põhjuseks, miks järgmistel päevadel kuluaaridest uuritud taustainfo teda mitte ainult heast küljest ei näidanud. "Oi, vaenlasi tal jätkub," muigab Kadastik. "Sain teada, et Ingrid on konfliktne intrigaan…" Aga sõna intriig ja see, et Ingrid oma kaaskondseid teps mitte ükskõikseks ei jätnud, olid meediabossile just õiged näitajad - "intrigeerimine oli see, mida ma ajakirjalt ootasin." Ning Ingrid on juhtkonna meelest suutnud kurssi hoida just õigel suunal, balansseerides oma laevukest usaldusväärsuse ja üllatuste vahel, nagu ühel seltskonnaajakirjal vaja teha. Eriti hoogsalt kiidab Kadastikut Ingridit aga selle eest, kuidas Kroonikasse on sisse viidud alalised koolitused - alalõpmata käivad toimetuses inimesed rääkimas ja kritiseerimas, mida ajakirjas paremini võiks teha. "Ta võib ehk pealtnäha paista emotsionaalne, haavatav ja tundeline naistüüp, aga oma töö organiseerimisel on ta manageerluse tase ikka väga kõrge. See on juhi tugevuse tundemärk - olla kriitikale lahti. Ja ta ei muretse selle pärast, et teised saavad sama targaks kui tema. Ta näeb õigesti: ülemuse autoriteet on selle võrra tugevam, mida targemad on ta alluvad!".